REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/132-14

1. oktobar 2014. godine

B e o g r a d

**Z A P I S N I K**

**SA OSME SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 12. JUNA 2014. GODINE**

Sednica je počela u 12 časova.

Sednicom je predsedavao predsednik Odbora Meho Omerović.

Sednici su prisustvovali: Ljiljana Malušić, Biljana Ilić Stošić, Milanka Jevtović Vukojičić, Zlata Đerić, Slobodan Perić, Dubravka Filipovski, Vladica Dimitrov, Ljibuška Lakatoš, Aida Ćorović, Vera Paunović, Olena Papuga i Elvira Kovač, članovi Odbora.

Sednici nisu prisustvovali članovi Odbora: Suzana Šarac, Stefana Miladinović, Biljana Hasanović Korać i Sulejman Ugljanin.

Sednici su prisustvovali zamenici članova Odbora: Olivera Pauljeskić i Branka Karavidić.

Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Usvajanje Plana rada Odbora za ljudska i manjinska prava i ravnopravnost polova za 2014. godinu;

2. Obrazovanje radnih grupa;

3. Određivanje kandidata Odbora za ljudska i manjinska prava i ravnopravnost polova za člana Komisije za kontrolu izvršenja krivičnih sankcija.

4. Razno.

Članovi Odbora su jednoglasno PRIHVATILI predloženi Dnevni red.

Pre prelaska na rad po utvrđenom Dnevnom redu, predsednik Odbora je stavio na glasanje zapisnik sa prve, druge i treće sednice Odbora.

Odbor je usvojio zapisnike sa prve, druge i treće sednice.

**PRVA TAČKA– Usvajanje Plana rada Odbora za ljudska i manjinska prava i ravnopravnost polova za 2014. godinu.**

Predsednik Odbora je naveo da treba da usvojimo Plan rada do kraja 2014. godine. U narednom periodu, imajući u vidu najave i od predsednice Skupštine i od predstavnika Vlade Republike Srbije, da nam stiže čitav niz zakonskih paketa, sistemskih i reformskih, u narednom periodu na koji se ovaj plan odnosi, možemo da očekujemo permanentnu i stalnu aktivnost. Takođe je izrazio očekivanje, da će nam i Vlada dostaviti neku svoju dinamiku onoga šta je u narednom periodu do kraja 2014. godine planirano da se radi.

**Elvira Kovač se** zahvalila na blagovremeno dostavljenom planu rada i predlogu radnih grupa s nadom da će zaista Vlada Republike Srbije uspeti da na vreme pošalje plan svog rada. Ukazala je da je plan dobar i raduje je što je sličan onom što smo radili i što ovaj Odbor ima kontinuitet u radu. Ukazala je na neke terminološke greške u dostvljenom tekstu Plana rada. Takođe je predložila da u Planu rada navedemo tačan naziv Istanbulske konvencije.

**Predsednik Odbora** je istakao da u prethodnom sazivu zbog obima posla i nedostatka sredstava nismo mogli da realizujemo neke stvari, kao što su održavanje sednica van sedišta Narodne skupštine, a pošto većina članova Odobra dolazi iz različitih sredina, dobro bi bilo da svako u svojoj sredini prepozna neki od problema koji su u delokrugu našeg rada, pa na osnovu toga da kandiduje sednicu našeg Odbora u tom gradu. U nastavku je podsetio na raniju saradnju sa Misijom OEBS-a u Srbiji, i naveo da će se ta saradnja nastaviti i u ovom sazivu, zbog čega Plan rada sadrži neke aktivnosti koje se planiraju u saradnji sa tom misijom.

Takođe je istakao da želi da se uvede praksa da na sednicama odbora kada se raspravlja npr. o nasilju nad ženama se pozovu i predstavnici Zaštitnika građana i predstavnici onih organizacija civilnog društva koje se bave zaštitom ženskih prava i sprečavanjem nasilja nad ženama. Naravno, oni nemaju pravo glasa, ali je je dobro da čujemo informacije kojima oni raspolažu u vezi sa nekom problematikom. Što se tiče planova rada Vlade i svega ostalog, to ne zavisi od nas, ali bi bilo dobro da što je pre moguće dobijemo informacije i makar neku agendu šta i kako možemo da radimo u nekom budućem periodu. Mišljenja je da ovaj plan nije ni preambiciozan, nije ni skroman već je prava mera stvari i da se svi upoznaju i zajednički polako ulaze u tematiku i u nadležnost našeg Odbora.

**Slobodan Perić** je izrazio saglasnost sa predsednikom i predložio je da kandiduje Petrovac na Mlavi za neki naredni sastanak. Dobro je za sve ljude koji žive u manjim sredinama da vide i osete da neko misli na njih i da nije sve centralizovano.

**Aida Ćorović** je istakla da pored fokusiranja na žrtve i žene, da se uzmu u obzir i neke manje vidljive grupe. Da se nisu desile poplave ona bi predložila jedan sastanak sa LGBT organizacijom. Smatra korektnim da se pozovu i diskriminisane grupe poput osoba sa invaliditetom i Roma kako bi se obratila pažnja na probleme koji se tiču ovih izuzetno diskriminisanih grupa. Kandiduje Novi Pazar i temu uvođenja bosanskog jezika i moguću segregacija Srba i Bošnjaka, odnosno razdvajanje srpske i bošnjačke dece usled uvođenja bosanskog jezika, što stvara vrlo ozbiljne probleme u Sandžaku. Na tom skupu bi mogli da diskutujemo o tome šta se dešava u opštinama Prijepolje i Pribo, vezano za upotrebnu službenog jezika.

**Predsednik Odobra** je istakao da se slaže sa tim da postoje strukture i grupe građana koje su ugroženije od drugih ali da naprosto ne možemo to sve podvesti pod javna slušanja. Što se tiče LGBT osoba i njihovih prava naveo je da bi pozvao ministra da sa svojim saradnicima, zajedno sa predstavnicima LGBT populacije, razgovaramo o svim problemima, a ne samo da se dotičemo Parade ponosa.

**Olena Papuga** je predložila da bi se kod izbora za Nacionalne savete trebalo sresti sa predstavnicima Nacionalnih saveta, bilo sa predsednicima ili članovima odbora, kako bi imali uvid koji će problemi pratiti izbore za Nacionalne savete, kao i da Odbor za ljudska prava pomogne Nacionalnim savetima i podstaknemo ih da se upišu u posebne biračke spiskove. Predložila je da se što pre organizuje susret sa predstavnicima tih saveta.

**Meho Omerović**  naglasio je da su predlog i ideja dobri i da je imao istu ideju vezanu za te savete nacionalnih manjina i izbore koji treba da se održe u oktobru. Ako Oebs dolazi ovde da posmatra naše izbore, zašto se mi kao Odbor za ljudska i manjinska prava ne bismo dogovorili da budemo na neki način prisutni toga dana pošto će se u istom danu održati izbori za sve nacionalne savete nacionalnih manjina u Srbiji i da na taj način pokažemo da smo zainteresovani. To je onaj deo nadzorne funkcije koju Parlament treba da ostvari.

**Zlata Đerić**  ukazala da smatra da ovde postoji jedna stručna zloupotreba jezika. Jezik, govor, i dijalekat nisu isto. Dakle, ne postoji bosanski, crnogorski i takvi jezici. Postoji srpski ili srpskohrvatski jezik, Jeziku je osnovna definicija da služi za sporazumevanje, a ne za potrebe za koje ovde jezici služe. Austrijanci ne govore austrijskim, nego nemačkim jezikom, Švajcarci govore francuskim, italijanskim ili nemačkim jezikom, nikada nisu stvorili švajcarski jezik, Amerikanci kao velika sila nisu imali potrebe da dođu do američkog jezika nego govore engleski. Samo mi na ovim prostorima za svaku opštinu imamo specifičan jezik. Naglasila je da kao Odbor moramo i oko toga jednom da se izjasnimo .Jezik je vrlo tačna egzaktna kategorija. To je nauka, prema tome, ne može neko to da ospori zato što ima volju da se politički odvoji**.**

**Meho** **Omerović** je ukazao da će se ubrzo na dnevnom redu naći izmene i dopune Zakona o upotrebi jezika i pisama, tako da će biti prilike i o tome da se diskutuje. Ukazao je i da u okviru plana rada postoji i fus nota koja ukazuje da je plan rada okvirnog karaktera i ne isključuje druge aktivnosti za kojima se ukaže potreba.

Pošto nije bilo drugih učesnika u raspravi, predsednk Odbora je stavio na glasanje Plan rada Odboara. Članovi Odbora su jednoglasno USVOJILI Plan rada Odbora do kraja 2014. godine

**DRUGA TAČKA– Obrazovanje radnih grupa**

**Predsednik Odbora** je podsetio da su članovi Odbora putem maila dobili predloge za obrazovanje pet radnih grupa, sa opisom poslova i zadataka za svaku radnu grupu. Prema odredbama člana 44. Poslovnika Narodne Skupštine predsednik Odbora može obrazovati posebne radne grupe koje obavljaju poslove određene za potrebe rada Odbora, međutim on želi da se sa zajedno sa ostalim članovima dogovori o tome, a u zavisnosti od interesovanjasvakog člana Odbora. Reč je o radnoj grupi za ljudska prava, slobode i prava deteta, radnoj grupi za prava nacionalnih manjina, radnoj grupi za zaštitu slobode veroispovesti i položaj crkava, verskih zajednica radnoj grupi za ravnopravnost, odnosno rodnu jednakost polova i radnoj grupi za inicijative, peticije, prestavke i predloge.

Predsednik Odbora je pozvao članove Odbora da se obrate službi u roku od nedelju dana i izajsne se o članstvu u radnim grupama.

**TREĆA TAČKA - Određivanje kandidata Odbora za ljudska i manjinska prava i ravnopravnost polova za člana Komisije za kontrolu izvršenja krivičnih sankcija**

**Predsednik Odbora:** Parlamentarna Komisija za kontrolu izvršenja krivičnih sankcija je formirana odlukom Skupštine Republike Srbije 2011. godine i struktura u toj Komisiji je sledeća: tri člana predlaže Odbor za pravosuđe, jednog člana predlaže Odbor za zdravstvo, jednog člana predlaže Odbor za rad, socijalnu politiku, jednog člana predlaže Odbor za ljudska i manjinska prava i ravnopravnost polova. To je ukupno šest članova, nakon čega Odbor za pravosuđe, koji je matični odbor, predlaže plenarnoj sednici Narodne skupštine tih šest kandidata od kojih Narodna skupština bira pet kandidata za Komisiju za izvršenje krivičnih sankcija. Predložio je Olenu Papugu za kandidata ispred Odbora za ljudska i manjinska prava i ravnopravnost polova u pomenutoj Komisiji. Konstatovao je da je Odbor jednoglasno izabrao Olenu Papugu za kandidata za Komisiju za kontrolu izvršenja krivičnih sankcija.

**ČETVRTA TAČKA– Razno**

**Predsednik Odbora** je istakao da u narednom periodu, a u vezi pregovora o pristupanju Srbije Evropskoj uniji, možemo očekivati intenzivne aktivnosti u vezi Poglavlja 23, 24, 25. U tom smislu, Odbor za evropske integracije je doneo Odluku o postupku razmatranja predloga pregovaračke pozicije u procesu pregovora o pristupanju Republike Srbije Evropskoj uniji. Očekuje nas puno posla koji spadaju u delokrug rada našeg Odbora.

Takođe je napomenuo da je 18, 19. i 20. juna planirana poseta Radne grupe Ujedinjenih nacija za prisilne nestankeu Republici Srbiji koji će nakon dva dana provedenih u Srbiji ići na KiM. Radna grupa je osnovana 1970. godine Rezolucijom Komisije UN za ljudska prava i predstavlja jednu od specijalizovanih procedura Saveta UN za ljudska prava. Čini je pet eksperata koji su izrazili želju da razgovaraju sa Odborom za ljudska i manjinska prava na temu prisilnih nestanaka. Pomenuo je da se država Srbija najviše sauočava sa problemom nestalih i prognanih sa KiM, uključujući i trgovinu organima i mišljenja je da je interes države da ova Radna grupa ostvari uvid i preko Komisije kojom predsedava gospodin Veljko Odalović. Predložio je da osim njega još neko iz Odbora bude prisutan u tim razgovorima i da se prijave službi.

Kako nije više bilo prijavljenih za diskusiju, predsednik je zaključio sednicu.

Sednica je zaključena u 12.40 časova.

**SEKRETAR ODBORA**  **PREDSEDNIK ODBORA**

**Rajka Vukomanović Meho Omerović**